
A vagyonos lakosság spillover hatásai Magyarországon

Kutatásunkban a magyarországi vagyoni szegregáció járási szintű alakulását vizsgáljuk 2018-
as és 2012-es adatokat összevetve. Munkánkban arra a kérdésre keressük a választ, hogy a
járások közötti vagyoni különbségek – melyet az egy adózóra jutó személyi jövedelemadóalapot képező jövedelem változó jelenít meg – milyen erősen csoportosulnak a térben,
mennyiben magyarázhatók releváns magyarázóváltozókkal (munkaerőpiaci, demográfiai
ismérvekkel), illetve mennyire lelhető fel ezen változókra való kontrollálás után is területi
autokorreláció adatainkban. Ha a releváns változók nem képesek feloldani a területi
csoportosulások tényét a járások gazdagsága terén, akkor kutatásunk szerint ebben az esetben
vagyoni „spilloverek” léteznek járások között, mivel nincs más fellelhető ok a helyi
különbségek adott módon való alakulására a térbeli elhelyezkedésen kívül. Egy ilyen eredmény
azt jelentené, hogy a vagyoni szegregáció folyamatosan újratermeli magát bármely más
tényezőtől függetlenül. Ezen térbeli elkülönülés megmagyarázhatósága kardinális kérdés,
mivel megmutatja, hogy mely tényezők mentén segíthető elő a vagyoni olló zárása
Magyarországon. Vizsgálatainkat a területi ökonometria eszköztárával kivitelezzük, globális és
lokális Moran statisztikák számolásával, hőtérképek készítésével, valamint területi
autoregresszív modellek építésével. Eredményeinkben azt találjuk, hogy nem kielégítően
magyarázhatók demográfiai és munkaerőpiaci mutatókkal a járások közötti vagyoni
különbségek – és az ezekre való kontrollálás után nem tűnik el az erős területi autokorreláció
adatainkból, amelyet első vizsgálataink során találtunk. Ebből arra következtetünk, hogy nem
csupán erős területi elkülönülés található az adatokban, de ez részben vagyoni spillover-hatások
következménye, nem kizárólag olyan gazdasági és társadalmi folyamatoké, melyek jól
definiálhatók és amelyek kellő kormányzati akarattal enyhíthetők.



